Virallinen lehti nro C 402 , 22/12/1998 s. 0044



KIRJALLINEN KYSYMYS E-0917/98 esittäjä(t): Heidi Hautala (V) komissiolle (26. maaliskuuta 1998) Aihe: Natura 2000 -verkoston toteuttamisen nopeuttaminen Useat unionin jäsenvaltiot eivät ole vieläkään toimittaneet komissiolle täydellistä kansallista luetteloa Natura 2000 -verkostoon ehdotettavista alueista, vaikka se olisi pitänyt tehdä jo 5.6.1995 mennessä. Monet eivät ole myöskään saattaneet lainsäädäntöään luontodirektiivin mukaiseksi, vaikka se olisi pitänyt hoitaa jo 5.6.1994 (Suomen, Ruotsin ja Itävallan 1.1.1995) mennessä. Eräät ovat toimittaneet komissiolle vanhaa, ennen luontodirektiivin laatimista hyväksyttyä lainsäädäntöä, josta puuttuvat kaikki direktiivin keskeiset säännökset. Luontodirektiivin mukaan komission on päätettävä ns. yhteisöluettelosta 5.6.1998 mennessä. Se on selvästi jo mahdotonta. Nyt olisi jäsenvaltioiden ja komission tehtävä kaikkensa, jotta yhteisötasolla hyväksytty Natura 2000 -verkosto voisi olla voimassa nimensä mukaisesti vuonna 2000. Päättäessään 19.6.1997 komission tiedonannosta EYVL C 167, 2.6.1997, s. 93, neuvosto kiinnitti huomiota tarpeeseen tehostaa yhteisön lainsäädännön täytäntöönpanoa ja soveltamista ympäristöalalla. Euroopan parlamentti on lausunnossaan mainitusta tiedonannosta (kohta 17) vaatinut suurempaa säännöllisyyttä oikeudellisen menettelyn aloittamisessa silloin, kun jäsenvaltiot eivät ole noudattaneet kaikkia direktiivin määräyksiä, torjuen tarpeen tehdä asiassa poliittisia päätöksiä komissiossa. Luontodirektiivistä se on erityisen perusteltua, koska direktiivin asettamat määrärajat on jo huomattavasti ylitetty. Mihin toimenpiteisiin komissio aikoo ryhtyä, jotta se voisi yhteisölainsäädännön sille asettamien velvoitteiden mukaisesti päättää Natura 2000 -verkoston yhteisöluettelosta mahdollisimman pian ja viimeistään vuonna 2000? Mihin toimenpiteisiin komissio aikoo ryhtyä, jotta kullakin jäsenvaltiolla olisi voimassa luontodirektiivin vaatimusten mukainen lainsäädäntö viimeistään silloin, kun kyseistä valtiota koskeva yhteisöluettelo hyväksytään? Komission jäsenen Ritt Bjerregaardinkomission puolesta antama vastaus (29. toukokuuta 1998) Komissio yhtyy täysin parlamentin jäsenen ilmaisemaan huolestuneisuuteen Natura 2000 -verkoston mahdollisimman pikaisesta toteuttamisesta. Komissio on useaan otteeseen muistuttanut jäsenvaltioita niiden velvollisuudesta saattaa luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(1) osaksi kansallista lainsäädäntöä ja toimittaa komissiolle kansallinen luettelo ehdotetuista alueista. Komissio on jo aloittanut oikeustoimet neljää jäsenvaltiota vastaan, koska ne eivät ole saattaneet direktiiviä osaksi kansallista lainsäädäntöään. Tuomioistuin on jo antanut kaksi tuomiota, joissa todetaan Kreikan ja Saksan rikkoneen yhteisön lainsäädäntöä. Tuomioistuinkäsittelystä Ranskaa vastaan on vastikään päätetty. Suomen viranomaisille on lähetetty perusteltu lausunto siitä, että direktiiviä ei ole saatettu osaksi kansallista lainsäädäntöä Ahvenanmaalla. Monien viivästysten vuoksi komissio on myös hiljattain päättänyt aloittaa oikeustoimet seitsemää jäsenvaltiota (Tanskaa, Saksaa, Ranskaa, Irlantia, Luxemburgia, Alankomaita ja Suomea) vastaan, sillä ne eivät ole toimittaneet Natura 2000 -verkostoa koskevia kansallisia luetteloita tai ovat toimittaneet epätäydellisen luettelon. Komissio haluaa kuitenkin mainita, että useat jäsenvaltiot ovat viime aikoina edistyneet huomattavasti tässä asiassa. Luontotyyppidirektiivin mukaisesti ehdotetut alueet (mukaan lukien merialueet) vastaavat jo yhteensä kahdeksaa prosenttia yhteisön kokonaispinta-alasta Euroopassa. Jotta Natura 2000 -verkoston toteuttaminen ei enää viivästyisi lisää, komissio suunnittelee alueita koskevien yhteisön luettelojen laatimista luonnonmaantieteellisten vyöhykkeiden perusteella. Makronesian vyöhykettä (Kanarian saaret) koskevasta luettelosta voitaneen päättää vielä tänä vuonna. (1) EYVL L 206, 22.7.1992.